FI Euroopan unionin virallinen lehti C 64/41

Kanne 19.10.2007 — Dow Agrosciences BV ym. v. komissio

(Asia T-470/07)

(2008/C 64/67)

Oikeudenkäyntikieli: englanti

Asianosaiset

Kantajat: Dow Agrosciences BV (Rotterdam, Alankomaat), Dow AgroSciences Ltd (Hitchin, Yhdistynyt kuningaskunta), Dow AgroSciences SAS (Mougins, Ranska), Dow Agro Sciences Export SAS (Mougins, Ranska), Dow AgroSciences Italia Srl (Milano, Italia), Dow AgroSciences Iberica SA (Madrid, Espanja), Dow AgroSciences Vertriebsgesellschaft mbH (Neusiedl am See, Itävalta), Dow AgroSciences LLC (Indianapolis, Yhdysvallat) (edustajat: asianajajat K. Van Malgedem, C. Mereu)

Vastaaja: Euroopan yhteisöjen komissio

Vaatimukset

— komission päätös 2007/619/EY on kumottava;

— vastaaja on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Kantajat vaativat 1,3-diklooripropeenin sisällyttämättä jättämisestä neuvoston direktiivin 91/414/ETY (1) (jäljempänä direktiivi 91/414) liitteeseen I ja kyseistä ainetta sisältäville kasvinsuojeluaineille annettujen lupien peruuttamisesta 20.9.2007 tehdyn komission päätöksen 2007/619/EY kumoamista.

Kantajien mukaan riidanalainen päätös on lainvastainen seuraavista syistä:

a) Sillä rikotaan olennaisia menettelymääräyksiä, koska se perustuu Euroopan elintarviketurvallisuusviranomaisen (EFSA) kertomukseen, jolla väitetysti rikotaan komission asetuksen N:o 451/2000 (2) 8 artiklan 7 kohtaa, koska vastaaja rikkoi edellä mainitun asetuksen 8 artiklan 8 kohtaa ja koska riidanalaisella päätöksellä ei noudateta sovellettavaa lainsäädäntömenettelyä ja rikotaan siten EY 5 artiklaa, EY 7 artiklaa ja päätöksen 1999/468 (3) 5 artiklaa.

b) Se sisältää selviä arviointivirheitä, koska siinä päätetään 1,3-diklooripropeenin sisällyttämättä jättämisestä neuvoston direktiivin 91/414/ETY liitteeseen I toteamatta, että aine aiheuttaa ihmisen terveydelle ja ympäristölle vaaran, jota on mahdoton hyväksyä, ja että aine ei täytä direktiivin 91/414 5 artiklan 1 ja 2 kohdan edellytyksiä sisällyttämiselle liitteeseen I.

c) Sillä loukataan yhteisön oikeuden yleisiä periaatteita ja erityisesti i) oikeusvarmuuden ja luottamuksensuojan periaatteita, ii) suhteellisuusperiaatetta, iii) yhdenvertaisuusperiaatetta, iv) hyvän hallinnon periaatetta ja v) kantajan puolustautumisoikeuksia ja oikeutta oikeudenmukaiseen oikeudenkäyntiin.

d) Sillä rikotaan EY:n perustamissopimusta ja sen soveltamiseen liittyvää lainsäädäntöä ja erityisesti i) direktiivin 91/414 13 artiklaa sekä ii) EY 95 artiklaa ja edellä mainitun direktiivin 4 ja 5 artiklaa.

Kantajat esittävät myös EY 241 artiklan nojalla lainvastaisuutta koskevan väitteen komission asetuksen N:o 1490/2002 (4) 20 artiklasta, jolla kantajien väitteiden mukaan muutettiin olennaisesti niiden luottamuksensuojaan liittyviä laillisia oikeuksia muuttamalla asetusta N:o 451/2000 siten, että EFSA osallistuu pakollisesti kyseessä olevan aineen tarkasteluun.

(1) Kasvinsuojeluaineiden markkinoille saattamisesta 15.7.1991 annettu neuvoston direktiivi 91/414/EY (EYVL L 230, s. 1).

(2) Neuvoston direktiivin 91/414/ETY 8 artiklan 2 kohdassa tarkoitetun työohjelman toisen ja kolmannen vaiheen täytäntöönpanoa koskevista yksityiskohtaisista säännöistä 28.2.2000 annetun komission asetuksen (EY) N:o 451/2000 (EYVL L 55, s. 25).

(3) Menettelystä komissiolle siirrettyä täytäntöönpanovaltaa käytettäessä 28.6.1999 tehty neuvoston päätös 1999/468/EY (EYVL L 184, s. 23).

(4) Neuvoston direktiivin 91/414/ETY 8 artiklan 2 kohdassa tarkoitetun työohjelman kolmannen vaiheen täytäntöönpanoa koskevista yksityiskohtaisista lisäsäännöistä ja asetuksen (EY) N:o 451/2000 muuttamisesta (ETA:n kannalta merkityksellinen teksti) 14.8.2002 annettu komission asetus (EY) N:o 1490/2002 (EYVL L 224, s. 23).